Diari Oficial de la Generalitat Valenciana


Sumari del DOGV 9872, del 17-06-2024 (2024/5485)

RESOLUCIÓ de 7 de juny de 2024, del director general de Relacions amb Les Corts, de la Presidència de la Generalitat, per la qual es publica el conveni marc entre la Generalitat, a través de l'Institut Superior d'Ensenyaments Artístics de la Comunitat Valenciana (ISEACV) i la Universitat Politècnica de València (UPV), per a impulsar i coordinar la posada en marxa d'activitats docents i investigadores d'interés comú sobre la música, la dansa, l'art dramàtic, la ceràmica i el disseny.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9872

Data del DOGV
:   17-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5485


Data del document
:   07-06-2024

Organisme emissor
:   Presidència de la Generalitat

Tipus de document
:   Resolució

Descriptors 

:   * Presidència de la Generalitat
    * Presidència de la Generalitat

RESOLUCIÓ de 7 de juny de 2024, del director general de Relacions amb Les Corts, de la Presidència de la Generalitat, per la qual es publica el conveni marc entre la Generalitat, a través de l'Institut Superior d'Ensenyaments Artístics de la Comunitat Valenciana (ISEACV) i la Universitat Politècnica de València (UPV), per a impulsar i coordinar la posada en marxa d'activitats docents i investigadores d'interés comú sobre la música, la dansa, l'art dramàtic, la ceràmica i el disseny. [2024/5485]  
La Generalitat, a través l'Institut Superior d'Ensenyaments Artístics de la Comunitat Valenciana (ISEACV) i la Universitat Politècnica de València (UPV), han subscrit, prèvia tramitació reglamentària, els dies 28 i 27 de març de 2024, el conveni marc per a impulsar i coordinar la posada en marxa d'activitats docents i investigadores d'interés comú sobre la música, la dansa, l'art dramàtic, la ceràmica i el disseny, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 4 de juny de 2024 i número 318/2024, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 7 de juny de 2024.- El director general de Relacions amb Les Corts: Jorge Bellver Casaña.  
  
  
  
Conveni marc entre la Universitat Politècnica de València i l'Institut Superior d'Ensenyances Artístiques de la Comunitat Valenciana (ISEACV) per a impulsar i coordinar la posada en marxa d'activitats docents i investigadores d'interés comú sobre la música, la dansa, l'art dramàtic, la ceràmica i el disseny  
  
D'una part, José Antonio Rovira Jover, conseller d'Educació, Universitats i Ocupació, en virtut del Decret 11/2023, de 19 de juliol, del president de la Generalitat, pel qual nomena les persones titulars de les vicepresidències i de les conselleries, que intervé en qualitat de president de l'Institut Superior d'Ensenyances Artístiques de la Comunitat Valenciana (d'ara en avant, ISEACV) i en execució de les funcions que té atribuïdes, de conformitat amb el que es disposa en l'article 6, apartats 1 i 2.c, de la Llei 8/2007, de 2 de març, de la Generalitat, d'ordenació de centres superiors d'ensenyaments artístics de la Comunitat Valenciana i de la creació de l'Institut Superior d'Ensenyances Artístiques de la Comunitat Valenciana, que està autoritzat per a la signatura d'aquest conveni per Acord del Consell de data 20 de març de 2024.  
  
I de l'altra part, la Universitat Politècnica de València (d'ara en avant, UPV), amb CIF 2753122T, creada amb rang d'universitat en virtut del Decret 495/1971, d'11 de març (BOE 26.03.1971), amb seu en el Camí de Vera, s/n, de València (Regne d'Espanya), i en nom seu, el rector José Esteban Capilla Roma, que actua en nom i representació d'este organisme, amb poders suficients per a la realització d'este acte, en virtut de l'Acord de 27 d'abril de 2023, del Consell de Govern de la Universitat Politècnica de València, pel qual es deleguen determinades competències en matèria de convenis en diferents òrgans unipersonals de la Universitat Politècnica de València (DOGV 9589, 05.05.2023), de conformitat amb el que es disposa en els articles 9 i 10 de la Llei 40/2015, d'1 d'octubre, de règim jurídic del sector públic.  
  
Les dos parts es reconeixen recíprocament capacitat i legitimitat per a subscriure el present conveni marc, i a este efecte  
  
Exposen  
Que la Llei 8/2007, de 2 de març, de la Generalitat, d'ordenació de centres superiors d'ensenyaments artístics i de la creació de l'Institut Superior d'Ensenyances Artístiques de la Comunitat Valenciana, especifica que l'ISEACV té entre els seus objectius l'impuls cap a un major reconeixement i prestigi social dels ensenyaments artístics superiors i de les titulacions que amb estos poden aconseguir-se i la contribució a un major desenvolupament de la cultura a la Comunitat Valenciana.  
  
Que la UPV és una institució cridada, per raó d'essència, finalitat i objectius, a establir els canals de comunicació que permeten l'intercanvi del coneixement científic i cultural. Així es troben entre els objectius del sistema universitari la productivitat científica, la transferència de coneixement, el desenvolupament tecnològic i la innovació, en totes les branques del saber i la col·laboració amb universitats, centres d'investigació i entitats nacionals o estrangeres.  
Per tot això, les dos institucions manifesten el seu interés comú a participar de manera activa en la programació d'activitats docents i d'investigació sobre la música, les arts escèniques, la ceràmica i el disseny, i crear una via estable de col·laboració sobre això. A fi de regular les condicions d'esta col·laboració, els compareixents subscriuen este conveni marc, d'acord amb les següents:  
  
Clàusules  
  
Primera. Objecte del conveni marc  
L'objecte d'este conveni marc és establir el marc general de col·laboració entre la UPV i l'ISEACV a fi d'impulsar i coordinar la posada en marxa d'activitats docents i investigadores d'interés comú sobre la música, la dansa, l'art dramàtic, la ceràmica i el disseny.  
  
Segona. Modalitats de col·laboració  
A fi de satisfer el contingut establit en la clàusula anterior, les dos parts es comprometen, en la mesura dels mitjans de què puguen disposar, i d'acord amb les normes de cada institució, a:  
1. El foment de la col·laboració entre les dos entitats en projectes formatius d'interés comú en l'àmbit dels ensenyaments superiors de la Música, de la Dansa, de l'Art Dramàtic, i dels ensenyaments superiors del Disseny i de la Ceràmica.  
2. L'establiment de fórmules de conveni entre les dos entitats per a promocionar estudis de postgrau (màsters i doctorats).  
3. El foment de la col·laboració entre les dos entitats per a desenvolupar projectes d'investigació d'interés comú en els àmbits propis de cada entitat.  
4. El foment de la col·laboració entre les institucions per a facilitar la valoració i la transferència del coneixement artístic al servici de la cultura i el desenvolupament econòmic en qualsevol àmbit geogràfic, principalment a la Comunitat Valenciana  
5. El foment de la col·laboració que permeta l'accés als recursos i a les instal·lacions entre les dos institucions prèvia sol·licitud d'autorització i disponibilitat.  
6. L'organització conjunta d'accions culturals.  
7. L'organització de qualsevol altra activitat que, en l'àmbit de les seues competències, les dos parts acorden per ser de mutu interés.  
  
Tercera. Establiment de la col·laboració  
El present conveni marc serà desenvolupat posteriorment en els seus aspectes concrets i específics mitjançant convenis específics, que hauran de contindre, entre altres, els següents aspectes:  
- Definició de l'objecte que es perseguix.  
- Descripció del pla de treball, que inclourà les diferents fases d'este i la cronologia del seu desenvolupament.  
- Mitjans materials i humans que requerisca l'esmentat programa, especificant, si n'hi haguera, les aportacions de cada entitat.  
- Normes per a la coordinació, execució i seguiment del projecte.  
  
- Noms de les persones, una per cada part, que es designaran per mutu acord i es responsabilitzaran de la consecució dels objectius i del correcte desenvolupament del conveni i del pla de treball.  
- Qualsevol altra qüestió que es considere d'interés per ambdós parts.  
  
Quarta. Comissió de seguiment  
Per a facilitar l'elaboració dels convenis o acords específics i el seu compliment, es constituirà una comissió de seguiment de caràcter paritari constituïda per dos representants nomenats per les parts de comú acord.  
  
L'òrgan mixt de seguiment i control realitzarà les següents funcions:  
  
1. Supervisar l'execució del conveni, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloent-hi a este efecte la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits.  
  
2. Informar les parts dels retards i incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions en les anualitats derivades del retard.  
Una còpia de les actes, acords o informes de la comissió de seguiment s'ha de remetre a cadascuna de les parts signants. En el cas de l'Administració autonòmica, l'esmentada còpia es remetrà a l'ISEACV.  
  
La comissió es reunirà, almenys, una vegada a l'any, i sempre que ho sol·licite alguna de les parts.  
  
Quinta. Incidència en la despesa  
L'aplicació i execució d'este conveni, incloent-hi a este efecte tots els actes jurídics que van poder ser dictats en el desenvolupament o execució d'este, no podran suposar obligacions econòmiques per a la Generalitat i, en tot cas, han de ser ateses amb els seus mitjans personals i materials.  
En el cas que la UPV atorgue alguna subvenció, determinada en els convenis o acords específics, la contrapart beneficiària haurà de realitzar les justificacions conforme al que s'establix en la Llei 38/2003, de 17 de novembre, general de subvencions, i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i haurà de reintegrar les quantitats no utilitzades o justificades.  
  
Sexta. Vigència  
D'acord amb el que s'establix en els articles 49.h de la Llei 40/2015, d'1 d'octubre, de règim jurídic del sector públic i 11.1 e) del Decret 176/2014, de 10 d'octubre, del Consell, que regula els convenis que subscriga la Generalitat i el seu registre, el present conveni tindrà efectes des de la data de la seua firma i una vigència de quatre anys. No obstant això, abans de finalitzar el període inicialment previst, les parts podran acordar la pròrroga del conveni marc per un període de fins a quatre anys addicionals o la seua extinció, conforme al que es disposa en la clàusula octava del present conveni. La possible pròrroga del conveni marc s'instrumentarà a través d'una addenda, tramitada, en el cas de l'ISEACV, en la forma prevista en els articles 11 i 12 del Decret 176/2014.  
Qualsevol de les parts podrà resoldre de manera unilateral el present conveni, sempre que ho comunique per escrit a l'altra amb una antelació mínima de trenta dies a la data en què quedarà resolt, i sense perjudici de la seua resolució per mutu acord de les parts i altres causes establides en l'article 51 de l'esmentada llei.  
En qualsevol cas, la denúncia o resolució de l'acord marc no implicarà l'automàtica resolució dels convenis, contractes o acords específics vigents, sinó que haurà de garantir-se la finalització de les activitats convingudes.  
  
Sèptima. Modificació  
Les parts podran modificar el present conveni en qualsevol moment per acord exprés de les parts signants, a través de la corresponent addenda, que es tramitarà, en el cas de l'ISEACV, en la forma que preveuen els articles 11 i 12 del Decret 176/2014.  
  
Octava. Causes de resolució  
El present conveni marc podrà resoldre's per les següents causes:  
  
- Per mutu acord exprés de les parts.  
- Per l'expiració del termini de duració inicial.  
- Per la impossibilitat sobrevinguda del compliment de les activitats descrites.  
- Per incompliment de les obligacions pactades o per haver infringit el deure de lleialtat.  
- Per decisió unilateral d'una de les parts mitjançant una comunicació expressa per escrit a l'altra part amb una antelació de dos mesos a la data en què el donarà per conclòs.  
- Per decisió judicial declaratòria de la nul·litat d'este acord.  
- Per qualsevol altra causa diferent de les anteriors prevista en este acord o en la normativa vigent.  
En el cas que es procedisca a la resolució anticipada del present conveni marc, les parts es comprometen, en la mesura que siga possible, a finalitzar el desenvolupament de les accions ja iniciades en el moment de la notificació de la resolució.  
  
Novena. Protecció de dades personals i garantia dels drets digitals  
  
Les parts, que actuen en la seua condició de responsables del tractament de les dades necessàries per a gestionar la tramitació, signatura i seguiment d'aquest conveni marc, s'obliguen expressament a complir els principis, disposicions i mesures de seguretat previstos en el Reglament general de protecció de dades UE 2016/679 i la Llei orgànica 3/2018, de 5 de desembre, de protecció de dades personals i garantia dels drets, en totes les actuacions que es realitzen en execució del present conveni marc.  
I especialment, les parts vetlaran pel compliment de les previsions contingudes en el Reial decret 311/2022, de 3 de maig, pel qual es regula l'Esquema Nacional de Seguretat en l'àmbit de l'Administració Electrònica.  
  
Desena. Difusió de la col·laboració  
Amb caràcter previ a la difusió del present conveni marc i dels convenis, contractes o acords específics que se'n deriven, és necessari el comú acord exprés per escrit de les parts en el qual s'especifiquen els termes de la transmissió a través dels mitjans de comunicació, d'internet i de qualsevol altra via que s'establisca.  
  
  
Onzena. Portal de transparència i publicació en el DOGV  
Una vegada firmat el present conveni marc, les parts signants procediran a publicar el seu text íntegre en el Portal de Transparència de la Generalitat Gva Oberta i en el Portal de Transparència de la Universitat Politècnica de València, de conformitat amb el que es disposa en els articles 3 i 21 de la Llei 1/2022, de 13 d'abril, de Transparència i Bon Govern de la Comunitat Valenciana, i en l'article 12 del decret 105/2017, de 28 de juliol, del Consell.   
Així mateix, seran objecte de publicació els corresponents informes de necessitat i memòries succintes sobre les activitats realitzades en el marc del conveni marc.  
Així mateix, de conformitat amb el que es preveu en l'article 20 del Decret 176/2014, de 10 d'octubre, del Consell, que regula els convenis que subscriga la Generalitat i el seu registre, el present conveni marc serà objecte de publicació en el Diari Oficial de la Generalitat Valenciana.  
  
Onzena. Naturalesa i jurisdicció  
Este conveni queda sotmés al règim jurídic dels convenis, previst en el capítol VI del títol preliminar de la Llei 40/2015, d'1 d'octubre, tenint naturalesa administrativa, i li és aplicable el Decret 176/2014, de 10 d'octubre, del Consell, que regula els convenis que subscriga la Generalitat i el seu registre.  
El present conveni marc queda subjecte a la jurisdicció contenciosa administrativa en les qüestions litigioses que puguen suscitar-se, i serà competent per a conéixer dels litigis derivats d'este el Tribunal Superior de Justícia de la Comunitat Valenciana (art. 10.1.g de la Llei 29/1998, de 13 de juliol, reguladora de la jurisdicció contenciosa administrativa).  
  
En estes condicions queda formalitzat el present conveni que, aprovat per les parts compareixents, signen electrònicament.  
  
28.03.2024. El president de l'ISEACV: José Antonio Rovira Jover.  
27.03.2024. El rector de la Universitat Politècnica de València: José Esteban Capilla Roma.